Lines rekordbog

Et hus uden flagstang

Line er 9 år. Hun bor sammen med sin mor.

Hun bor på en helt almindelig vej i et helt almindeligt hus. Huset ligner alle de andre huse på vejen.

Med en hæk rundt om haven. Med en have foran huset. Og i haven er der græs og blomster.

Alligevel mangler der noget. Her er nemlig ingen flagstang, sådan som naboerne har.

Sådan har det ikke altid været. Engang var der en flagstang i Lines have. En mægtig høj en. Da Line blev otte år, hejste hendes far et sørøverflag i flagstangen.

Han gjorde det bare for at være skør.

Man kunne se piratflaget over hele kvarteret.

Alle børnene på vejen syntes, det var sejt.

Og meget skørt.

Men da Line blev ni år, blev piratflaget ikke hængt op. For da var hendes far og mor blevet skilt. Og Lines mor kunne ikke finde ud af at hejse flaget alene. Det sagde hun i hvert fald. Og Lines far var ikke inviteret med til fødselsdagen.

”Jeg vil ikke have far ind i huset igen, før han holder op med at drikke øl,“ sagde Lines mor.

Til næste år bliver Line 10 år. Men heller ikke denne gang vil der blive hængt et piratflag op.

Ikke engang et almindeligt dannebrogsflag.

For nu er hele flagstangen væk. Lines far kom til at køre ind i den med sin bil. Flagstangen væltede, og bilen fik en kæmpestor bule.

Det er tre måneder siden nu.

I lang tid troede Line, at det hele var hendes skyld.

Nu skal du høre, hvordan det skete.

De andre er blevet hentet

Det store ur på væggen viser fem.

Der er stille i fritidshjemmet.

Alle børnene er blevet hentet.

Selv legetøjet keder sig.

Line venter.

Hun siger til Peter: “Du kan bare gå hjem.

Så venter jeg selv på min far.”

Men det vil Peter ikke. Han vil læse en bog.

Peter er en af de voksne på fritidshjemmet.

Når han synger, lyder han som Kim Larsen.

Line og Peter læser i rekordbogen.

En rekordbog er sådan en bog, hvor man kan

læse om alt det, som er størst, højest og bedst

i hele verden.

Man kan læse om verdens højeste mand.

Hans hoved går helt op til loftet.